Komisjoni otsus,

18. märts 2003,

standardi EN 613:2000 "Individuaalsed gaasküttega konvektsioonkütteseadmed" viite avaldamise kohta vastavalt nõukogu direktiivile 90/396/EMÜ

(teatavaks tehtud numbri K(2003) 710 all)

(EMPs kohaldatav tekst)

(2003/189/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 29. juuni 1990. aasta direktiivi 90/396/EMÜ gaasiseadmeid käsitlevate liikmesriikide õigusaktide lähendamise kohta, [1] muudetud direktiiviga 93/68/EMÜ, [2] eriti selle artikli 6 lõiget 1,

võttes arvesse tehniliste standardite ja normide kohta käiva teabe ning infoühiskonna teenuste eeskirjade esitamise korda sätestava Euroopa Parlamendi ja nõukogu 22. juuni 1998. aasta direktiivi 98/34/EÜ [3] (muudetud direktiiviga 98/48/EÜ) [4] artikli 5 kohaselt loodud alalise komitee arvamust,

ning arvestades järgmist:

(1) Direktiivi 90/396/EMÜ artiklis 2 nähakse ette, et gaasiseadmeid võib turule viia ja kasutusele võtta üksnes sel juhul, kui nende tavapärane kasutamine ei ohusta inimeste ja koduloomade tervist ega vara.

(2) Direktiivi 90/396/EMÜ artikli 5 alusel loetakse gaasiseadmed vastavaks selle direktiivi artiklis 3 nimetatud olulistele ohutusnõuetele, kui nad on vastavad nende suhtes kohaldatavatele siseriiklikele standarditele, millega võetakse üle ühtlustatud standardid, mille viited on avaldatud Euroopa Liidu Teatajas.

(3) Liikmesriigid peavad avaldama Euroopa Liidu Teatajas avaldatud viidetele vastavate ühtlustatud standardite ülevõtmiseks vastu võetud siseriiklike standardite viited.

(4) Ühendkuningriik esitas ametliku vastuväite Euroopa Standardikomitee (CEN) poolt 13. juulil 2000 vastu võetud ühtlustatud standardi EN 613:2000 suhtes pealkirjaga "Individuaalsed gaasküttega konvektsioonkütteseadmed", mille viide on avaldatud Euroopa Ühenduste Teatajas 18. juulil 2001, [5] põhjendusega, et see ei vasta täielikult direktiivi 90/396/EMÜ olulistele nõuetele, eriti selle I lisa punktides 2.1 ja 3.2.2 esitatud nõuetele, kuna dekoratiivsetele klaasist esiküljega küttekolletele esitatavad projekteerimisnõuded ei ole kõrge ohutuseastme tagamiseks piisavad. Ühendkuningriik on eriti mures seetõttu, et gaasi kogunedes võib tekkida akumuleerunud põlemisjääkide süttimise oht, mis põhjustaks tõsiseid õnnetusjuhtumeid.

(5) Riiklike asutustega, Euroopa Standardikomiteega ja direktiivi 98/34/EÜ alusel asutatud komiteega konsulteerides saadud teave ei sisaldanud tõendeid, mis kinnitaksid gaasi kogunemise või selle plahvatamise ohu olemasolu. Seega pole tõestatud, et ühtlustatud standard EN 613:2000 ei vasta direktiivi 90/396/EMÜ olulistele nõuetele,

ON VASTU VÕTNUD KÄESOLEVA OTSUSE:

Artikkel 1

Euroopa Standardikomitee (CEN) poolt 13. juulil 2000 vastu võetud standardi EN 613:2000 "Individuaalsed gaasküttega konvektsioonkütteseadmed" viidet, mis esimest korda avaldati Euroopa Ühenduste Teatajas 18. juulil 2001, ei kustutata Euroopa Liidu Teatajas avaldatud standardite loetelust. Seetõttu võib sellele standardile vastavuse puhul ka edaspidi eeldada vastavust direktiivi 90/396/EMÜ sätetele.

Artikkel 2

Käesolev otsus on adresseeritud liikmesriikidele.

Brüssel, 18. märts 2003

Komisjoni nimel

komisjoni liige

Erkki Liikanen

[1] EÜT L 196, 26.7.1990, lk 15.

[2] EÜT L 220, 30.8.1993, lk 1.

[3] EÜT L 204, 21.7.1998, lk 37.

[4] EÜT L 217, 5.8.1998, lk 18.

[5] EÜT C 202, 18.7.2001, lk 5.

--------------------------------------------------